Správa zo zahraničnej pracovnej cesty

# Účastníci ZPC

**Meno a priezvisko:** **PharmDr. Kamila Chomaničová, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** odborný pracovník pre vzdelávanie

**Znalosť jazykov:** anglicky, nemecky

**Meno a priezvisko:** **Ing. Tomáš Pagáč, PhD.**

**Názov pracoviska:** SADA, Hanulova 5/C, 841 01 Bratislava

**Pracovné zaradenie:** vedúci oddelenia testovania a prevencie

**Znalosť jazykov:** anglicky, francúzsky

# Zahraničná pracovná cesta

**Štát:** Južná Kórea

**Mesto:** Incheon

**Dátum:**  31.5. - 3.6. 2023

**Prijímajúca organizácia:** Antidopingová agentúra Kórea, Svetová antidopingová agentúra

**Účel cesty:** Účasť na medzinárodnom sympóziu o terapeutických výnimkách.

**Spôsob financovania:** ZPC bola financovaná z rozpočtu Antidopingovej agentúry SR.

# Rámcový program pobytu

**Dátum/čas:** 31. máj – 3. jún 2023

**Navštívená organizácia:** WADA sympózium pre terapeutické výnimky

# Stručný priebeh rokovaní

Pred samotným zahájením WADA TUE sympózia prebehlo stretnutie farmaceutov z jednotlivých národných antidopingových agentúr s cieľom diskutovať o možnostiach spolupráce pri vzdelávaní farmaceutov v oblasti antidopingu. WADA plánuje v budúcom roku rozbehnúť projekt zameraný na prípravu efektívnych nástrojov použiteľných na zvýšenie povedomia o výskyte zakázaných látok v liekoch, pre študentov farmaceutických fakúlt ako aj praktizujúcich farmaceutov.

V úvode konferencie Dr. Alan Vernec (WADA) poukázal na dôležitosť terapeutických výnimiek (TUE) vo vzťahu k zdraviu a športovému výkonu športovcov. Štatisticky sa najviac TUE sa udeľuje na glukokortikoidy, stimulanciá a hormonálne a metabolické modulátory. Na začiatku sympózia bola odprezentovaná krátka história prvých udelených TUE a založenie TUE komisie WADA, štatistika udelených TUE za rok 2022 vzhľadom na jednotlivé športy, a tiež možnosti prípadného zaradenia ďalších liečiv (tyroidné hormóny, ektosteroidy) do zoznamu zakázaných látok v ďalších rokoch. Ďalej boli odprezentované informácie týkajúce sa produktov tradičnej medicíny, výživových doplnkov, liekov a legislatíva ich uvádzania na trh s ohľadom na neúmyselné porušenie antidopingových pravidiel športovcom.

Ďalšia časť programu bola zameraná na prezentáciu praktických prípadov podania žiadosti o terapeutickú výnimku. Prvý prípad sa týkal diagnózy ADHD, ktorej najväčším limitom je stanovenie diagnózy bez objektívneho faktora. Udeľovanie TUE v praxi ohľadom tejto diagnózy sa stretáva s viacerými komplikáciami, predovšetkým neúplnosť psychiatrickej evaluácie a nedostatok informácií z detstva. Druhý prípad posudzoval udelenie TUE na testosterón. Štandardne je možné TUE udeliť v prípade, že nízka hladina testosterónu koreluje s orgnánovým hypogonádizmom. Prezentovaný prípad sa týkal nízkej hladiny testosterónu u cyklistu, ktorý nemal orgánovú etilógiu. Pravdepodobne išlo o kombináciu faktorov – pretrénovanosť, nízky kalorický príjem, neskorý nástup puberty. TUE komisia schválila udelenie TUE, WADA komisia následne toto rozhodnutie zrušila. Hlavným dôvodom bol neorgánový pôvod nízkej hladiny testosterónu. Tretí prípad riešil podanie rastového hormónu v prípade deficiencie rastového hormónu.

Prípad futbalistu, ktorý musel užiť 2 dni pre súťažou prednizón per orálne. Vymývacia doba prednizónu je 3 dni. Športovec nemusí podať žiadosť o TUE, pretože užil liek v mimo súťažnom období a látka je zakázaná iba počas súťaže. V prípade atypického analytického nálezu (AAF) by športovec požiadal o retro-aktívnu TUE. Nie je však chyba, ak NADO udelí TUE aj pri mimo súťažnom podaní v rámci vymývacej doby. V ďalšom prípade zdravotný stav športovca vyžadoval intraartikulárne podanie glukokortikoidov 2 dni pre súťažou. Aj v tomto prípade je postačujúce, keď športovec podá žiadosť retro-aktívne v prípade AAF. Je však dôležité, aby mal športovec pripravenú podrobnú lekársku dokumentáciu, ktorá okrem klinického obrazu obsahuje v ideálnom prípade aj výsledky zobrazovacích vyšetrení.

# Odporúčané závery

* Rozvoj informovanosti a edukácie pre študentov farmaceutických fakúlt.
* Možnosť spolupráce so Svetovou antidopingovou agentúrou na implementácii vzdelávacieho program pre farmaceutov.
* Realizácia webináru pre členov TUE komisie SADA.

# Prehľad prinesenej dokumentácie a miesto jej uloženia

-

# Osobitne vyhodnotený očakávaný prínos ZPC

Získanie informácií ohľadom udeľovania terapeutických výnimiek, prehľad prípadov žiadostí o TUE a ich riešení, ako aj kontaktné osoby vo WADA.

# Spôsob zverejnenia výsledkov ZPC, prenos získaných informácií

Správa je zverejnená na webovej stránke [www.antidoping.sk](http://www.antidoping.sk).

Súhlasím so zverejnením správy na internete.

**Správu vypracovali:** Ing. Tomáš Pagáč, PhD.

PharmDr. Kamila Chomaničová, PhD.

**Správu schválil:** PaedDr. Žaneta Csáderová, PhD.

 Riaditeľka